CELEX: 32018D0724(01)
Language: hu
Date: 2018-07-18 00:00:00
Title: A Bizottság határozata (2018. július 18.) a „Nem engedhetjük, hogy az európai lakosság 8 %-a éhezzen!” elnevezésű javasolt polgári kezdeményezésről

24.7.2018   
               
               
                  HU
               
               
                  Az Európai Unió Hivatalos Lapja
               
               
                  C 260/6
               
            
         A BIZOTTSÁG HATÁROZATA
         (2018. július 18.)
         a „Nem engedhetjük, hogy az európai lakosság 8 %-a éhezzen!” elnevezésű javasolt polgári kezdeményezésről
         (Csak az angol nyelvű szöveg hiteles)
         (2018/C 260/07)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     A „Nem engedhetjük, hogy az európai lakosság 8 %-a éhezzen!” (Stop Starvation for 8 % of the European population!) elnevezésű javasolt polgári kezdeményezés tárgya az alábbiakra vonatkozik: „Az élelmiszerekhez való hozzáférés az Emberi Jogok Egyetemes Nyilatkozatának részét képezi. 2016-ban az Európai Unió gazdasága állította elő a világon a második legmagasabb GDP-t, de az éhezés még mindig jelen van környezetünkben.”
                  
               
                     (2)
                  
                  
                     A javasolt polgári kezdeményezés célja, hogy „a továbbra is komoly aggodalomra okot adó éhezés problémájának kezelésére késztesse a tagállamok kormányait. Becslések szerint 46 millió európai polgár (a teljes uniós népesség 8 %-a) élelmiszerhiánnyal küzd, és számuk nem csökken. A kezdeményezés nem csupán a kormányok felelősségét emeli ki a probléma felszámolása érdekében, hanem felhívja a figyelmet az éhezés költségekben jelentkező hatásaira is, és javaslatot tesz egy sor olyan intézkedésre, amelyek jelentősen csökkentik ezt az elfogadhatatlan helyzetet.”
                  
               
                     (3)
                  
                  
                     A javasolt polgári kezdeményezés melléklete kifejezetten megemlít több követelést, amelyek öt csoportba vannak rendezve: „1. A hulladékkultúra felszámolása 44 millió tonna élelmiszer előállítására érdekében két éven belül.”, „2. Pénzügyi tranzakciós adó bevezetése évi 30 milliárd EUR bevétel termelése céljából.”, „3. Az éhezést állami fellépéssel kell megoldani, nem jótékonysági szervezetek révén.”, „4. Élelmiszerspekuláció.” valamint „5. A minőséggel kapcsolatos javaslat:”„az államokon belüli innováció a támogatott élelmiszerekhez való hozzájutás javítása” céljából.
                  
               
                     (4)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy az európai polgári kezdeményezés révén részt vegyen az Unió demokratikus életében.
                  
               
                     (5)
                  
                  
                     E cél elérése érdekében biztosítani kell, hogy az európai polgári kezdeményezés eljárásrendje és szükséges feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.
                  
               
                     (6)
                  
                  
                     A Szerződések végrehajtása céljából uniós jogi aktusok fogadhatók el:
                     
                                 —
                              
                              
                                 az EUMSZ 113. cikke alapján, a forgalmi adóra, a jövedéki adóra és a közvetett adók egyéb formáira vonatkozó tagállami jogszabályok olyan mértékű harmonizálására, amennyire az ilyen harmonizáció a belső piac létrehozásához, működéséhez, és a verseny torzulásának elkerüléséhez szükséges,
                              
                           
                                 —
                              
                              
                                 Az EUMSZ 114. cikke alapján, a tagállamok törvényi, rendeleti és közigazgatási rendelkezéseinek közelítésére vonatkozó jogalkotási intézkedések meghozatala céljából, amelyek tárgya a belső piac megteremtése és működése,
                              
                           
                                 —
                              
                              
                                 a strukturális alapokon kívüli konkrét fellépések terén, valamint az Unió átfogó harmonikus fejlődésének előmozdítása érdekében a gazdasági, társadalmi és területi kohézió erősítését eredményező intézkedések kidolgozása és végrehajtása az EUMSZ 175. cikkének (3) bekezdése alapján, az EUMSZ 174. cikkének megfelelően,
                              
                           
                                 —
                              
                              
                                 a környezet minőségének megőrzése, védelme és javítása, az emberi egészség védelme, a természeti erőforrások körültekintő és észszerű hasznosítása, a regionális vagy világméretű környezeti problémák leküzdésére irányuló intézkedések nemzetközi szintű előmozdítása, és különösen az éghajlatváltozás elleni küzdelem terén, az EUMSZ 192. cikkének (1) bekezdése alapján,
                              
                           
                                 —
                              
                              
                                 az uniós költségvetés saját forrásainak rendszerével kapcsolatos rendelkezések és végrehajtási intézkedések, ideértve a saját források új kategóriái meghatározásának és a meglévők megszüntetésének lehetőségét is, az EUMSZ 311. cikke alapján,
                              
                           
                                 —
                              
                              
                                 a pénzügyi szabályok tekintetében, amelyek meghatározzák különösen az Unió költségvetésének létrehozására és végrehajtására vonatkozó eljárást, az EUMSZ 322. cikke (1) bekezdésének a) pontja alapján.
                              
                           
               
                     (7)
                  
                  
                     Fenti okokból a javasolt polgári kezdeményezés nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (8)
                  
                  
                     Ezen túlmenően megalakult a polgári bizottság, és kijelölték a kapcsolattartó személyeket a 211/2011/EU rendelet 3. cikkének (2) bekezdésével összhangban, továbbá a javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel.
                  
               
                     (9)
                  
                  
                     A „Nem engedhetjük, hogy az európai lakosság 8 %-a éhezzen!” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Nem engedhetjük, hogy az európai lakosság 8 %-a éhezzen!” elnevezésű javasolt polgári kezdeményezés ezúton nyilvántartásba vételre kerül.
         
         
            2. cikk
            Ez a határozat 2018. július 19-én lép hatályba.
         
         
            3. cikk
            E határozat címzettjei a „Nem engedhetjük, hogy az európai lakosság 8 %-a éhezzen!” elnevezésű javasolt polgári kezdeményezés szervezői (a polgári bizottság tagjai), akiket kapcsolattartóként [a személyes adatok a szervezőkkel folytatott megbeszélést követően törlésre kerültek] képvisel.
         
         
            Kelt Brüsszelben, 2018. július 18-án.
            
               
                  a Bizottság részéről
               
               Frans TIMMERMANS
               
                  első alelnök
               
            
         
         
            (1)  HL L 65., 2011.3.11., 1. o.